Polisievrou in skietgeveg met verdagtes doodgeskietArgieffoto ’n 36-jarige polisiebeampte van Marikana in Noordwes is doodgeskiet toe sy en kollegas verdagtes te voet agternagesit het. Sers. Julia Makgareetsa en haar kollegas het Maandagmiddag gereageer op inligting rakende verdagtes wat na bewering ernstige en gewelddadige misdade in die polisiëringsgebied gepleeg het. Dié verdagtes het die betrokke middag in Rooikoppies geskuil toe hulle die polisiebeamptes gewaar en op die vlug geslaan het. Brig. Sabata Mokgwabone, woordvoerder van die polisie, sê die beamptes het uit hul polisievoertuig geklim en die verdagtes te voet agternagesit waarna ’n skietgeveg uitgebreek het. Makgareetsa is in die bors getref en het later aan haar beserings beswyk. Een van die verdagtes (30) is ook raakgeskiet. Dié is in besit van ’n pistool in hegtenis geneem en is tans onder polisiebewaking in die hospitaal. Sy makkers is egter steeds op vrye voet. Lt.genl. Sello Kwena, provinsiale polisiekommissaris in Noordwes, het nou opdrag gegee dat die polisie se 72 uur lange aktiveringsplan in werking gestel word om die verdagtes op te spoor. Die polisiekommissaris het daarop gewys dat die moord op polisiebeamptes onaanvaarbaar is en nooit geduld sal word nie, aangesien dit nie net broodnodige dienslewering beïnvloed nie, maar ook die gesag van die staat ondermyn. Enigiemand met inligting oor waar die oorblywende verdagtes hulself moontlik bevind, word versoek om AO Matsie Segonyane by 071 481 2879 of Stop Misdaad by 08600 10111 te bel.